Gy. Bárdos, poslanec: (2007-11-30):
Mnohí predrečníci vo svojich vystúpeniach už zdôraznili, že aj keď rozpočet formálne síce napĺňa maastrichtské kritériá a pakt rastu stability, jeho najväčšou slabinou však sú zle nastavené priority. Keď porovnáme niektoré priority programového vyhlásenia vlády s prioritami vládneho návrhu a návrhu verejnej správy na roky 2008 až 2010, veľmi ľahko zistíme, že niektoré sú vo vzájomnom rozpore. V programovom vyhlásení vlády v časti Vedomostná spoločnosť v úvodnej vete sa píše, citujem: „Vláda považuje formovanie vedomostnej spoločnosti za svoju prioritu.“ Tento záväzok by mal znamenať pre vládu toľko, že by sa malo investovať do budúcnosti, najmä do vzdelania, vedy a výskumu a, samozrejme, do celoživotného vzdelávania. Čísla návrhu rozpočtu kapitoly ministerstva školstva však hovoria o niečom inom. Minimálne desať kapitol štátneho rozpočtu má väčší relatívny medziročný nárast rozpočtu ako kapitola ministerstva školstva. Rozpočet ministerstva školstva vyjadrený v absolútnych číslach je sľubný, avšak vychádzajúc zo skutočnosti, že celkové výdavky štátneho rozpočtu na budúci rok vzrastú o 9 %, nárast výdavkov pre regionálne školstvo o 4,4 %, pre vysoké školy o 7,4 % určite nie je v súlade s programovým vyhlásením vlády. Keď zdanlivo slušný celkový objem výdavkov ministerstva školstva očistíme od prostriedkov z rozpočtu Európskej únie a od prostriedkov na takzvané spolufinancovanie, ostáva nám suma 52,98 mld. Sk, čo už nevyzerá tak sľubne ako pôvodných 55,5 mld. Sk. Dovoľte mi ďalší citát programového vyhlásenia vlády. Citujem: „Vláda Slovenskej republiky uplatní v školstve viaczdrojové financovanie s cieľom postupného dosiahnutia úrovne 5 % HDP.“ Veľmi krátky komentár. Je to utópia, nesplniteľný sľub, populizmus, ba aj demagógia. Predpokladaný rozpočet kapitoly na rok 2009 bol stanovený v sume 63,28 mld. Sk, po očistení od prostriedkov Európskej únie a spolufinancovania je to len 55,58 mld. Sk, teda len o 2,5 mld. Sk viac ako v predchádzajúcom roku a predpokladaný nárast na rok 2010 je len 700 mil. Sk. Je jasné, že takéto tempo rastu nám nikdy nezaručí dosiahnutie cieľa 5 % z HDP. Bude to neustále klesajúca tendencia na úroveň asi okolo 3 % HDP. Taká je realita. Z analýzy výdavkov na regionálne školstvo vyplýva skutočnosť, že s navrhovaným rozpočtom nie je možné zabezpečiť reformu vzdelávania na Slovensku. Normatívne výdavky síce vzrástli o 2,1 mld. Sk, teda o 7 %, ale ledva vykryjú výdavky na valorizáciu a na zvýšenie platov. Pravdepodobne na zvýšenie odvodov už nezostane. Na druhej strane nenormatívne výdavky poklesli o 700 mil. Sk, takmer o 30 %, a hlavnou príčinou toho poklesu je zníženie plánovaných prostriedkov na takzvané rozvojové programy z 930 mil. Sk roku 2007 na 100,6 mil. Sk na rok 2008. Bez financovania rozvojových projektov reforma vzdelávania na Slovensku je nepredstaviteľná. Podhodnotené sú takisto plánované výdavky na učebnice vo výške 247 mil. Sk, ešte stále menej to je ako v roku 2006. Takisto pre Infovek. Je to výška 172,5 mil. Sk, pokles o viac ako 190 mil. Sk oproti roku 2006. Na pedagogickú tlač mierne stotisícové zvýšenie je,  pričom programové vyhlásenie vlády hovorí, citujem: „Vláda finančne podporí učebnicovú literatúru a časopisy.“ Je poľutovaniahodné, že financovanie originálnych kompetencií na základe fiškálnej decentralizácie a očakávaných príjmov z daní právnických a fyzických osôb poklesne o 400 mil. Sk z vlaňajších 17,95 mld. Sk na 17,52 mld. Sk. Takto by sme mohli pokračovať aj v tých ďalších položkách. Ja to skrátim. V oblasti vysokého školstva je situácia podobná. Medziročný nárast je 900 mil. Sk, čo je o 7,4 % viac ako vlani  v kapitole ministerstva školstva. V sociálnej oblasti je signifikantný nárast o takmer 32 %, kým v časti v oblasti rozvoja vysokých škôl je 50-percentný pokles. Cieľom vlády je, môžeme si to prečítať v programovom vyhlásení vlády, aby postupne dosiahla úroveň financovania vedy a techniky vo výške 0,8 % HDP. Tak sa to píše v programovom vyhlásení vlády. Skutočnosť je taká, že prierezovo na vedu, výskum sú alokované prostriedky vo výške 8,7 mld. Sk, z toho 4,1 mld. Sk v rozpočte ministerstva školstva. Poznamenávam, že podpora takzvaných štátnych programov v oblasti vedy a výskumu je o 30 % menej, ako bolo vlani. To znamená, že je tam takisto pokles. Veľmi veľa sa hovorilo aj hovorí o financovaní športu. Financovanie športu je, bohužiaľ, tiež veľmi poddimenzované napriek tomu, že v programovom vyhlásení vlády sa hovorí, „štát zabezpečí postupný nárast financovania športu“. Ja sa pýtam kedy, keď ekonomika takýmto spôsobom v úvodzovkách „fakčí“ ako na Slovensku. Kedy, keď nie teraz? Takisto, čo sa týka financovania mládežníckeho športu v školách a mohol by som pokračovať ešte ďalšie položky, ale myslím, že aj tieto príklady poukazujú na fakt, že to, čo sa hovorilo v sľuboch jednotlivých strán pred voľbami a hlavne dominantnej strany SMER-u  – sociálnej demokracie a čo sa dostalo aj do programového vyhlásenia vlády a skutočnosť, ktorá sa premietla do rozpočtu, je v rozpore. A na to som chcel upozorniť, takisto ako moji kolegovia vo viacerých vystúpeniach na to upozornili a upriamili pozornosť. Vzhľadom na vyššie uvedené dovoľujem si predložiť nasledujúci pozmeňujúci návrh s kolegom Lászloóm Szigetim k vládnemu návrhu zákona o štátnom rozpočte na rok 2008 a k rozpočtu verejnej správy na rok 2008 až 2010. Po prvé. V programe 026 Národný program rozvoja športu v Slovenskej republike v podprograme 02603  Športovo talentovaná mládež zvýšiť výdavky zo 160 mil. Sk na 200 mil. Sk a zvýšenie vykryť z rezervy vlády Slovenskej republiky. Zdôvodnenie: V záujme zabezpečenia perspektívneho rozvoja a zvyšovania úspešnosti štátnej športovej reprezentácie treba zvýšiť starostlivosť o mládež. Po druhé. V programe 077 Vysokoškolské vzdelávanie a veda, sociálna podpora študentov vysokých škôl v podprograme 07713 Rozvoj vysokého školstva zvýšiť výdavky z 310 mil. Sk na 600 mil. Sk. Zvýšenie vykryť zo Všeobecnej pokladničnej správy. Zdôvodnenie: Komplexná implementácia Bolonského procesu a ďalšie výzvy v európskom vysokoškolskom priestore vyžadujú ďalšie zdroje. Nestačí iba o tom hovoriť, ale treba tak aj konať v rozpočte. Po tretie. V programe 078 Národný program výchovy a vzdelávania a mládeže rozpísanej v tabuľkovej časti na strane 26 zvýšiť výdavky na učebnice z 247 mil. Sk na 280 mil. Sk, na Infovek zo 174,554 mil. Sk na 200 mil. Sk, na pedagogickú tlač z 9 mil. Sk na 10 mil. Sk a na rozvojové projekty zo 103,583 mil. Sk na 500 mil. Sk. Zvýšenia v programe 078 vykryť z prostriedkov rozpočtovaných pre Slovenskú informačnú službu. Zdôvodnenie: Navrhovaný rozpočet regionálneho školstva je v rozpore s Programovým vyhlásením vlády Slovenskej republiky, kde sa hovorí o 5-percentnom financovaní školstva z HDP. Návrh rozpočtu pre školstvo je hlboko pod týmto ukazovateľom. Ďakujem pekne za pozornosť a dúfam, že všetci, ktorí aj v minulosti, keď boli v opozícii, vystupovali, že ako treba vyčleniť prostriedky na školstvo, na vedomostnú ekonomiku, na vzdelanie, na výskum a tak ďalej, podporia tento návrh, ktorý sme podali s kolegom Szigetim a s ďalšími poslancami Strany maďarskej koalície - Magyar Koalíció Pártja. Ďakujem pekne. (Potlesk.)